*Az előterjesztés 1. melléklete*

**Ügyiratszám: KP/17716/2022.**

#### ÉVES BELSŐ ELLENŐRZÉSI MUNKATERV

**2023.**

Készítette: Szabó Szilvia osztályvezető-helyettes

Jóváhagyta: Pesterzsébet Önkormányzatának Képviselő-testülete ………………Ök. sz. határozatával.

**I. BEVEZETÉS**

A Polgármesteri Hivatal Belső Ellenőrzési Egysége, mint függetlenített belső ellenőrzés, a 2011. évi CLXXXIX tv., a 2011. évi CXCV. tv., és a 370/2011(XII. 31.) Korm. rendelet [továbbiakban: Bkr.] keretei között, a belső ellenőrzés stratégiai tervének célkitűzéseit figyelembe véve alakította ki a 2023. évi belső ellenőrzési munkatervét.

A Belső Ellenőrzési Egység **feladat**a, hogy szilárd szakmai alapon álló, értékteremtő ellenőrzéseivel előmozdítsa a közpénzek átláthatóságát, és elősegítse a hatékony és eredményes önkormányzati gazdálkodás megvalósítását.

**Jövőkép**ként fogalmazódik meg, hogy az ellenőrzöttek bizalmát elnyerő, szakmai felkészültségről tanúbizonyságot adó, értékteremtő ellenőrzéseivel, tanácsaival segítse, támogassa az Önkormányzat és a Polgármesteri Hivatal vezetését.

Az új kihívások által determinált hosszú távú célkitűzések, **stratégiai célok:**

* fokozott figyelmet kell fordítani a gazdasági feladatellátásban megvalósuló feladat és szervezeti integrációk eredményességére;
* az ellenőrzések során figyelemmel kell kísérni a Képviselő-testület döntéseinek szakszerű érvényre jutását;
* értékelni kell az irányítási és ellenőrzési rendszerek kiépítettségét, működésük gazdaságosságát, hatékonyságát és eredményességét;
* a jogszabályok adta keretek között törekedni kell az ellenőrzések mind szélesebb körű kiterjesztésére, egészen a végső felhasználókig;
* a szervezet működéséből adódó veszteségforrások, kockázatok feltárásának elősegítése a racionálisabb működés biztosítása érdekében;
* a Polgármesteri Hivatal működésének és gazdálkodásának folyamatos ellenőrzése annak érdekében, hogy a vizsgálat hozzájáruljon a Hivatal részére előírt feladatellátás hatékonyságának növeléséhez;
* a pénzügyi és számviteli rendszer szabályozottsága ellenőrzésének folyamatossága;
* költségvetés tervezésének és végrehajtásának ellenőrzése;
* bevételek előírásának, beszedésének nyomon követése, a bevételek maximalizálási lehetőségeinek feltárása;
* az Önkormányzat bevételei között megjelenő normatíva igénylések és elszámolások ellenőrzésének folyamatossága;
* az Önkormányzat költségvetéséből céljelleggel nyújtott támogatásoknak a kedvezményezett szervezetek általi rendeltetésszerű felhasználásának ellenőrzése;
* a költségvetési támogatások felhasználásának ellenőrzése a pénzeszközök optimális hasznosulása érdekében;
* vagyonkezelés szabályszerűségének biztosítása, a vagyon hasznosítása, védelme;
* az Önkormányzat gazdasági társasága(i) működésének ellenőrzése;
* közbeszerzések, beszerzési eljárások szabályszerűségének értékelése;
* az informatikai rendszerek megbízhatóságának, biztonságának, a rendszerben tárolt adatok teljességének, megfelelőségének, szabályosságának és védelmének vizsgálata;
* az ellenőrzési témákat, területeket úgy kell megválogatni, hogy lehetőleg 2 – 3 évenkénti ellenőrzés, elemzés keretében képet lehessen adni az adott területen érvényesülő jellemző folyamatokról, tipikus problémákról, s azok okairól;
* utóvizsgálat tartása lehetőleg minden olyan esetben, amikor a kialakult vélemény a vizsgált területről, illetve munkafolyamatról összességében kritikus, vagy elégtelen és/vagy az ellenőrzés kezdeményezi a felelősség vizsgálatát;
* a korábbi ellenőrzések által feltárt hiányosságok felszámolásának kiemelt vizsgálati szempontként való kezelése;
* ajánlások és javaslatok megfogalmazása a kockázati tényezők, hiányosságok megszűntetése, kiküszöbölése vagy csökkentése, valamint a szabálytalanságok megelőzése, feltárása érdekében;
* a belső kontrollok kiépítésének, működésének értékelése;
* a belső ellenőrzés tanácsadói tevékenységének erősítése;
* biztosítani a vezetés számára a működéssel kapcsolatos információkat, jelezve a kedvező és kedvezőtlen tendenciákat;
* elemző és összefüggéseket feltáró munkával elősegíteni a helyes/optimális döntések meghozatalát, ezáltal a minél eredményesebb működést;
* a külső és belső ellenőrzések javaslatai alapján megtett intézkedések nyomon követése;
* a belső ellenőrzési tevékenység minőségértékelésének elvégzése.

Önkormányzatunk Polgármesteri Hivatalában a függetlenített belső ellenőrzés rendszere évtizedek óta kialakított. A rendszer struktúrája és működése megfelel a vonatkozó normáknak.

**II. RENDELKEZÉSRE ÁLLÓ MUNKAERŐ-KAPACITÁS**

Függetlenített belső ellenőri **álláshelyek száma:** 2 fő főfoglalkozású

Függetlenített belső ellenőrökkel **betöltött álláshelyek száma:** 2 fő főfoglalkozású

**MUNKAIDŐ SZÁMÍTÁSA**

|  |  |
| --- | --- |
| Naptári napok száma | 365 |
| Ellenőri létszám (fő) | 2 |
| Éves ellenőri napok száma | 730 |
|  |  |
| Szombat (áthelyezett munkanapok nélkül) | 52 |
| vasárnap | 53 |
| ünnepnap és áthelyezett pihenőnap (munkanapokra eső) | 9 |
| *Kieső napok száma az ellenőri  létszámra vetítve* | *228* |
|  |  |
| **Törvényes munkanapok száma  az ellenőri létszámra vetítve** | **502** |
|  |  |
| Fizetett szabadságok  az ellenőri létszámra vetítve  (36+38nap/fő) | 74 |
| Betegállomány az  ellenőri létszámra vetítve  (10 nap/fő) | 20 |
| *Kieső munkanapok száma* | *94* |
|  |  |
| *Rendelkezésre álló munkanapok  száma az ellenőri létszámra vetítve* | *408* |
|  |  |
| *Nem ellenőrzési munkára fordított napok száma az ellenőri létszámra vetítve* | *49* |
|  |  |
| **Rendelkezésre álló ellenőri munkanapok száma az ellenőri létszámra vetítve** | **359** |

**III. TERVKÉSZÍTÉS SZEMPONTJAI**

**(tervet megalapozó elemzések, különös tekintettel a kockázatelemzésre)**

**1. A tervezés környezete**

A 2023. évi tervkészítésre – mint minden évben – alapvető hatást gyakorolnak a vonatkozó központi jogszabályok változásai, a gazdasági környezet alakulása, a NGM által közzé tett különböző módszertani útmutatókban foglaltak, a helyi Belső Ellenőrzési Kézikönyvben rögzítettek, valamint a különböző képzéseken elhangzottak hasznosítása.

A duplikáció elkerülése érdekében a GAMESZ függetlenített belső ellenőrzése és a Polgármesteri Hivatal függetlenített belső ellenőrzése egyezteti, összehangolja az éves ellenőrzési munkatervét.

**2. Tervkészítést megalapozó szempontok**

Éves munkaterv Önkormányzatra, és a Polgármesteri Hivatalra vonatkozó részének össze-állításánál általános és alapvető szempont, hogy az egyes ellenőrzéseknek nem elsősorban szervezeti egységekre, hanem a különböző tevékenységekre, folyamatokra, projektekre kell irányulnia. Nem lehet azonban figyelmen kívül hagyni a felügyeleti és a tulajdonosi ellenőrzésből fakadó kötelezettségeket sem.

A tervkészítés során figyelembe vett szempontok:

* kockázatelemzés eredménye,
* tartalékalap képzése az előre nem tervezhető feladatokra,
* képviselő-testület és a vezetés igénye,
* tapasztalati adatok,
* megnövekedett adminisztráció időszükséglete,
* munkaerő-kapacitás.

Kockázatelemzés

A kockázatelemzés célja megállapítani az egyes rendszerek kockázatának mértékét, feladata pedig meghatározni az ellenőrzések szükségességét, gyakoriságát. Az egyes rendszerek kockázatelemzését a kockázati tényezők és azok súlya alapján végeztük el. Tapasztalati adatok és a módszertani útmutatókban közzétettek alapján 12 olyan tényezőt határoztunk meg, amely komoly hatással van a rendszer működésére. A súlyozott kockázati tényezők és a rendszer prioritási besorolásának leegyszerűsítésére szoftvert alkalmaztunk. Az egyes folyamatok, tevékenységek, intézmények kockázatelemzése munkalapokon rögzített. A munkalapok eredményét ötvözve a napi munka során szerzett tapasztalatokkal elvégeztük a hatások és valószínűségek értékelését.

**IV. 2023. ÉVI ELLENŐRZÉSI FELADATOK**

Tárgy évre tervezett ellenőrzéseket, a szükséges információkkal, táblázatos formába foglalva az *1. melléklet* szemlélteti. A rendelkezésre álló munkaerő-kapacitás [egyénenként és összesen], és a tervezett feladatok, ellenőrzés típusok összhangját a *2., 2/a., 2/b., 2/c. melléklet* részletezi. A rendelkezésre álló belső ellenőri kapacitás – az ellenőri munkanapok számához viszonyítva – 65 %-a az ellenőrzési tevékenységre, 11%-ban tartalékra (soron kívüli ellenőrzésekre), 24 %-ban egyéb ellenőri munkákra tervezett (külső és belső konzultációk; év nyitáshoz és záráshoz kapcsolódó adminisztrációs feladatok; beszámolási és tervkészítési feladatok; belső ellenőrzési kézikönyv, és a 4 éves stratégiai terv kötelező felülvizsgálata; a szervezeti egységre vonatkozó, és egyben hatáskörébe tartozó belső szabályozások, szabályzatok felülvizsgálata, valamint azokból eredő feladatok; kötelező és önkéntes továbbképzéseken való részvételek). A rendelkezésre álló belső ellenőri kapacitás az összesített ellenőri munkanapok és az éves törvényes munkanapok viszonylatában 71,5 %-ban realizálódik.

A nem ellenőrzési munkára fordított napok száma tartalmazza a belső ellenőrzési vezető Jegyzői Team-ben való közreműködést a képviselő-testületi előterjesztések véleményezése céljából; a képviselő-testületi üléseken, bizottsági ülése(ke)n, vezetői értekezleteken, apparátusi értekezleteken való részvételt; a szervezeten belüli és az osztályos adminisztrációs feladatok ellátását. A nem ellenőrzési munkára fordított napok az éves törvényes munkanapok viszonylatában 9,7 %-ban realizálódnak.

Az éves törvényes munkanapok figyelembevételével fennmaradó 18,7 %-os érték az éves fizetett szabadságokkal, és a tervezett betegállománnyal lefedett.

Az éves ellenőrzési munkaterv összeállításának konkrét munkafázisai, dokumentumai:

* belső ellenőrzési fókusz kialakítása [szóbeli konzultáció a belső ellenőrökkel, a Polgár-mesteri Hivatal és az Önkormányzat vezetőivel];
* kritikus folyamatok elemzése és egyeztetése az Önkormányzat, és a Polgármesteri Hivatal vezetésével [szóbeli];
* rendelkezésre álló munkaerő-kapacitás felmérése [írásbeli], egyéni képzési terv összeállítása, szabadságolási terv elkészítése [írásbeli – munkaanyag];
* kockázatok azonosítása, kockázatok elemzése [írásbeli – munkaanyag];
* ellenőrzési terv összeállítása [írásbeli].

**V. STRATÉGIAI TERV FELÜLVIZSGÁLATA**

A Képviselő-testület a 284/2018. (XII.06.) Ök. sz. határozatával jóváhagyta a *„BELSŐ ELLENŐRZÉS STRATÉGIAI TERVE 2019 – 2022”* című stratégiai tervet.

A Bkr. 30. § (2) bekezdése alapján felülvizsgáltuk a stratégiai tervet, és a Bkr. 30. § (1) bekezdésében foglaltak alapján a következő 4 évre vonatkozóan elkészítettük a *„Budapest Főváros XX. kerület Pesterzsébet Önkormányzata Belső ellenőrzés Stratégiai Terve 2023-2026. évek”* című dokumentumot, amelyet egy önálló napirendként terjesztünk elő a Tisztelt Képviselő-testületnek.

A Bkr. 22. § (1) bekezdés b) pontja értelmében a belső ellenőrzési vezető által összeállított stratégiai tervet – helyi önkormányzat esetén – a Képviselő-testület hagyja jóvá.

Budapest, 2022. november 9.

**Szabó Szilvia**

osztályvezető-helyettes